Basketbolli shëron plagët e qytetit kurd
Yildirim thotë se basketbolli mund të ofrojë një alternativë ndaj konfrontimit. Ai është trajner i 6 ekipeve në qytetin Dijarbakir
Qyteti më i madh kurd në Turqi, Dijarbakir, është në qendër të një konflikti të gjatë dhjetëra vjeçar mes shtetit dhe rebelëve kurdë të cilët po luftojnë për autonomi. Në qytet shpesh ka përleshje mes të rinjve dhe forcave të sigurisë. Por Gokhan Yildrim është i përkushtuar për të sjellë shpresë dhe për të krijuar një hapësirë pa dhunë për të rinjtë e qytetit nëpërmjet basketbollit. Ekipi i basketbollit Baglar i qytetit Dijarbakir, po fiton përsëri. Ekipi ka krijuar një reputacion të mrekullueshëm kundër ekipeve të mirë-financuara në Turqinë perëndimore. Arkitekti i ekipit është trajneri Gokhan Yildirim. Karriera 20-vjeçare e basketbollit për zotin Jildirim nisi në një oborr shkolle, kur ai ishte një student 19-vjeçar. Lagjia Baglar në Diyarbakir, ku ndodhet klubi i ekipit të basketbollit, është krijuar nga një konflikt midis forcave turke të sigurisë dhe rebelëve kurdë, të PKK. Shumë prej familjeve që jetojnë atje u detyruan të largoheshin nga fshatrat e tyre për shkak të luftimeve. Baglar të kujton përleshjet mes forcave të sigurisë dhe luftëtarëve kurdë ku shpesh përfshiheshin të rinjtë dhe fëmijët. Por Gokhan Yildirim po punon shumë për të krijuar një reputacion të ri për lagjen Baglar. Ekipi i tij i basketbollit tani po stërvitet në palestrën e qytetit falë angazhimit të komunës lokale, e cila ka ndarë fonde nga burimet e saj të pakta për ta mbështetur atë. Yildirim thotë se basketbolli mund të ofrojë një alternativë ndaj konfrontimit. Yildirim është trajner i gjashtë ekipeve dhe kolegu i tij punon me pesë ekipe të vajzave që janë po aq të suksesshëm. Suksesi nuk arrihet lehtë. Yildirim i kushton rreth gjashtë orë në ditë stërvitjes, pasi përfundon punën si mësues. Kapiteni Ali Alacha thotë se të gjithë e vlerësojnë për përkushtimin. Për disa lojtarë, Baglar ka qenë një hap përpara drejt klubeve profesionale, ndërsa një tjetër lojtar i ekipit fitoi një bursë studimi në një shkollë amerikane. Për trajnerin Yildirim, fitoret janë të rëndësishme. Por dhoma e trofeve e ekipit Baglar është një dëshmi për suksesin e tij, që Gokhan Yildirim shpreson se do ta ndihmojë të krijojë një reputacion të ri për rininë e Baglarit në vend të dhunës.